Aký je rozdiel medzi horským, krosovým a trekingovými bicyklom?
Horský bicykel je určený najmä na jazdu v ťažkom teréne, po chodníkoch s mnohými nerovnosťami alebo v blate. Je teda celkovo robustnejší, rám i pneumatiky sú masívnejšie a často sa pýši celoodpruženým prevedením.
Trekingové bicykle sa niekedy nazývajú aj krosové, ide teda o rovnaký typ bicyklov. V porovnaní s horskými sú o niečo ľahšie, ich rámy sú užšie, avšak stále nie tak subtílne ako v prípade cestných variantov. Ich doménou je univerzálnosť, najlepšie teda poslúžia jazdcom, ktorí striedajú spevnené a nespevnené cesty.
Vhodná veľkosť rámu je pre komfort kľúčová. Najjednoduchšia poučka hovorí, že výška rámu by sa mala pohybovať približne 5 cm pod rozkrokom. Toto pravidlo sa však týka pánskych rámov, kde je vrchná časť rámu vysoká, v prípade dámskych bicyklov je teda nutné zapojiť trochu predstavivosti, prípadne nahliadnuť do tabuľky v kapitole Veľkosť.